Ole Hækkerup (S), 2008-05-28:
For ligesom at følge op på, hvor vi var nået til i debatten, så kan jeg sige, at det jo er fint at have en arbejdsgruppe, der kigger på, hvordan lovgivningen er, og om der er behov for at ændre lovgivningen. Man kunne jo også forestille sig, at vi med et lidt bredere sigte sagde: Her har vi problemet.
Der kan være et lovgivningsmæssigt aspekt af det her problem, som vi selvfølgelig skal se på, men det kunne godt være, at noget af det, vi mest effektivt kunne gøre for at håndtere det her problem, ikke lå i at ændre lovgivningen, ikke lå i at ændre regler, men lå i at tage nogle initiativer, der skulle forsøge dække området.
Det kunne så være klagenævnet, som det her handler om, men det kunne ganske givet også være nogle andre ting.
Det, jeg sådan set håber på at få ud af debatten i dag, er, at man siger, at vi har brug for også at se på andet end bare lovene og reglerne.
Det er faktisk et lige så vigtigt element i det her forslag.
Og det er selvfølgelig, fordi det, udover at vi har den samme grundlæggende intention om at gøre noget ved piratkopieringen, jo også handler om, at vi finder den nuværende tilstand utilfredsstillende, altså at der er så meget, der kommer til at hænge på teleselskabet selv, at det i så høj grad påhviler den enkelte, der har de ophavsrettigheder, der bliver krænket, selv at gøre noget ved det.
Vi bliver nødt til at sørge for at få en mere effektiv administration for bedre at sikre retssikkerheden for dem, der har ophavsrettighederne, end vi gør i dag.
Vi må sørge for, at det her kommer til at foregå mere effektivt, så det ikke kun er ét teleselskab, man får fat i.
Det, der i virkeligheden er intentionen med det her forslag, er jo at sørge for, at vores bekæmpelse af det, vi sådan set alle er enige om er forkert, bliver meget mere effektiv.
Det kan vi gøre ved at tage initiativer, der også ligger uden for det, der bare handler om love og regler.
Det, jeg håber at få ud af debatten i dag - men indtil videre prøver jeg at lytte mig frem til, hvor jeg kan finde det henne - er, at vi kan sige: Ja, der er også andre initiativer, vi selv kan tage.
Klagenævnet kunne være et af dem, og man kunne sikkert finde på andre ting.
Det er det, jeg gerne vil sparke ind i arbejdet, i stedet for at jeg skal stå her, når lovene og reglerne kommer, og sige: Prøv at høre engang, man kunne da også overveje andre ting, vi kunne da også have drøftet noget, der ikke handlede om love og regler, men om, hvilke initiativer vi selv kunne tage.
Hertil kunne regeringspartiernes ordførere så sige: Arh, ved du hvad, kunne du ikke have sagt det, dengang vi diskuterede det i foråret?
Så jeg siger det allerede nu, så de ved, at der er brug for mere end bare at kigge på love og regler - det, som ligger i den tværministerielle arbejdsgruppes regi.
Det er selvfølgelig, fordi vi jo alle sammen er enige om, at det her problem skal håndteres så godt som muligt, at der ikke skal være en sten, der ikke er vendt, at der ikke skal være en mulighed, vi ikke har afprøvet for at forsøge at bekæmpe det her så effektivt som overhovedet muligt.
Det er det, vi gerne skulle få ud af debatten i dag, og hvis det så ender med - hvad jeg da ikke håber - at regeringspartierne og regeringen siger, at de kun vil kigge på de retlige aspekter af det her problem, så håber jeg selvfølgelig, at jeg kan tage fat i Dansk Folkeparti og spørge, om de så er med på, at vi også skal kigge på andet end bare dét. Men nu begynder jeg med at tage den åbent og se, om jeg kan få dem med på at sige, at der ikke skal være en mulighed, vi ikke har afprøvet.